
R E Z O L U Ţ I E

a Consiliului Naţional al PSD, 

întrunit în zilele de 21-22 octombrie 2011

Membrii Consiliului Naţional al PSD, întrunit în zilele de  21-22 octombrie 2011, adoptă:
REZOLUŢIA

PSD PROMOVEAZĂ ŞI APĂRĂ 

STATUL SOCIAL RESPONSABIL
Partidul Social Democrat se angajează să promoveze Statul Social, iar acesta să fie în mod efectiv responsabil faţă de cetăţenii săi.  
Sub pretextul crizei economice şi în dispreţul total al Constituţiei României şi al tratatelor europene, PDL şi sateliţii săi politici doresc distrugerea Statului Social. Prin Statul Social se păstrează legăturile de solidaritate între cetăţeni. Opusul Statului Social este starea de anarhie şi de menţinere sau aruncare în sărăcie a milioane şi milioane de oameni. Disputa dintre „Statul minimal” şi „Statul maximal” este falsă: în România chiar existenţa instituţiilor Statului este pusă sub semnul întrebării. 
Consiliul Naţional al Partidului Social Democrat,

reafirmă cu tărie decizia sa de a promova şi apăra Statul Social, care trebuie să se manifeste responsabil pentru:

· Locuri de muncă numeroase şi bine plătite. Nicio societate nu poate ieşi din cercul vicios al sărăciei dacă are locuri de muncă puţine, iar acestea sunt slab plătite. Soluţia pe termen mediu şi lung este de a crea în România locuri de muncă numeroase şi bine plătite.

· Scăderea impozitelor şi contribuţiilor sociale pe muncă, simultan cu suprataxarea câştigurilor obţinute din activităţi speculative.
· Un nou Cod al Muncii, în vederea restabilirii protecţiei salariatului în faţa abuzurilor companiilor.

· Educaţia este unica şansă a României. PSD va restabili încrederea în valoarea şi utilitatea socială a educaţiei sau, cum spune o veche zicală „Ai carte, ai parte!”

· Sănătatea oamenilor, indiferent de veniturile persoanelor. Spitalele şi policlinicile de stat nu trebuie închise sau privatizate, ci sprijinite pentru a fi mai accesibile şi performante. Sistemul de sănătate publică poate funcţiona doar dacă se aplică principiul solidarităţii contribuitorilor: o îngrijire decentă pentru toţi cetăţenii, iar cei care câştigă peste medie se pot îndrepta spre sistemul privat. Universalitatea dreptului la viaţă (implicit la îngrijire medicală) este un principiu fundamental al democraţiei, pe care PSD îl apără necondiţionat. 

· A face privatizări doar acolo unde este nevoie. Nu trebuie înlocuit monopolul de stat cu monopolul privat. Statul trebuie să rămână acţionar, în măsura posibilului, în domeniile strategice, respectiv în sectoarele care asigură bunuri sociale esenţiale: sănătate, educaţie, transport public, transportul energiei ş.a. 
· Un sistem de impozitare diferenţiată: mai puţin de la cei săraci, mai mult de la cei bogaţi. Nu dorim pedepsirea celor bogaţi, ci le cerem să fie solidari cu restul societăţii.
· Aplicarea principiilor democraţiei paritare. PSD va promova un cod special pentru egalitatea de acces şi egalitatea de tratament între femei şi bărbaţi în toate instituţiile şi serviciile publice (inclusiv în Parlament). 
· Protecţia celor mai slabi, a persoanelor cu dizabilităţi şi a persoanelor cu venituri foarte mici. Trebuie să redăm demnitatea pensionarilor, denumiţi în mod jignitor „asistaţi social”. România trebuie să redevină o patrie pentru toţi cetăţenii săi, nu doar pentru o infimă minoritate, a celor bogaţi. 
· Asigurarea unui climat de dialog, de comunicare civilizată şi solidaritate umană în societate. Dialogul social este un element indispensabil într-o societate democratică. „Războiul româno-român” instaurat de regimul Băsescu va înceta odată cu venirea USL la guvernare. 
PSD a fost şi rămâne apărătorul responsabil al valorilor solidarităţii şi justiţiei sociale.
CONCETĂŢENI, DOAR ÎMPREUNĂ PUTEM CLĂDI UN

STAT SOCIAL RESPONSABIL!

